KIRJALLINEN KYSYMYS E-0288/02 esittäjä(t): Monica Frassoni (Verts/ALE) komissiolle. Suurnopeusradan ympäristövaikutukset Toscanassa: yhteisön tärkeänä pitämällä alueella n:o 37 (Moscheta) sijaitsevien lähteiden kuivattaminen.



Virallinen lehti nro 205 E , 29/08/2002 s. 0108 - 0108



KIRJALLINEN KYSYMYS E-0288/02 esittäjä(t): Monica Frassoni (Verts/ALE) komissiolle (8. helmikuuta 2002) Aihe: Suurnopeusradan ympäristövaikutukset Toscanassa: yhteisön tärkeänä pitämällä alueella n:o 37 (Moscheta) sijaitsevien lähteiden kuivattaminen Kysymyksen esittäjä ilmoitti aiemmin esittämässään kysymyksessä P-2368/01(1), että suurnopeusradan rakennustyöt johtavat Moschetan ja Felciaionen lähteiden (yhteisön tärkeänä pitämä alue n:o 37) vesien juoksun katkaisemiseen ja lähteiden kuivumiseen. Vahinko ehti jo tapahtua 20. joulukuuta 2001. Toscanan alue ilmoitti virallisesti 8. tammikuuta 2002, että Moschetan lähteen veden juoksu oli katkaistu 20. joulukuuta 2001 lähtien ja että Rovigon tunnelin kaivuutöiden aikana Firenzen suunnalta oli löydetty kaksi uutta lähdettä. 1. Aikooko komissio selvittää, onko edellä mainitun hankkeen yhteydessä noudatettu tiettyjen hankkeiden ympäristövaikutusten arvioinnista annettua direktiiviä 97/11/EY(2), sillä hankkeen hydrogeologista vaikutusta ei ole riittävästi otettu huomioon? 2. Voisiko komissio ryhtyä toimiin, jotta yhteisön tärkeänä pitämälle alueelle n:o 37 palautettaisiin ennen suurnopeusradan työmaan avaamista vallinneet ympäristöolosuhteet ja varsinkin kyseisen paikan aiemmat vesivarat? 3. Voisiko komissio ilmoittaa, mihin toimiin on ryhdytty muiden tämän hankkeen vaarantamien yhteisön tärkeinä pitämien alueiden (Monte Morello, Sasso di Castro, Giogo-Colla di Casaglia) suojelemiseksi? (1) EYVL C 81 E, 4.4.2002, s. 161. (2) EYVL L 73, 14.3.1997, s. 5. Margot Wallströmin komission puolesta antama vastaus (27. maaliskuuta 2002) Siltä osin kun on kyse tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(1), joko alkuperäisessä muodossaan tai muutettuna 3. maaliskuuta 1997 annetulla direktiivillä 97/11/EY, ja luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(2) soveltamisesta tässä erityistapauksessa, parlamentin jäsentä pyydetään palaamaan vastaukseen, jonka komissio antoi hänen kirjalliseen kysymykseensä P-2368/01(3). Komissio aloitti kirjallisen kysymyksen P-2368/01 johdosta omasta aloitteestaan tutkimukset parlamentin jäsenen esiin tuomassa asiassa ja lähetti Italian viranomaisille kirjeen, jossa se pyysi lisätietoja asiasta. Kirjeessä kysyttiin nimenomaan sitä, onko suoritetussa ympäristövaikutusten arviointimenettelyssä otettu asianmukaisesti huomioon hankkeen hydrogeologiset vaikutukset ja voiko hanke vakavasti vaarantaa luontotyyppien ja lajien ja erityisesti ensisijaisesti suojeltavien luontotyyppien ja lajien suojelun kyseisillä alueilla. Komissio ei ole vielä saanut kirjallista vastausta. Komissio toteuttaa kaikki tarvittavat toimenpiteet varmistaakseen, että yhteisön lainsäädäntöä noudatetaan. (1) EYVL L 175, 5.7.1985. (2) EYVL L 206, 22.7.1992. (3) EYVL C 81 E, 4.4.2002, s. 161.